
Arhetipul a devenit la ora actuală un concept aproape lipsit de sens. Totul ţine de arhetipal 
şi, în acelasi timp, nimic nu e mai ambiguu decât acesta. El reprezintă o fisură a gândirii 
contemporane, prin care se strecoară multe inadvertenţe şi falsuri. Mai plastic, a devenit un fel de 
"ladă de gunoi" în care aruncăm reziduurile conceptuale ce contravin, la un moment dat, conduitei 
ideatice pe care o adoptăm asemenea unui rol şi pe care o susţinem cu încăpățânare. În acest sens, 
arhetipul, a cărui formă rămâne identică — aceea de model primar, fundamental —, suferă o 
deformare semantică la nivelul conţinutului de fiecare dată când este folosit. În cele din urmă, atâtea 
sensuri colaterale sau contradictorii ale acestui termen nu fac altceva decât să-l desființeze din punct 
de vedere semantic şi să-l golească de conținut. O prea mare întindere a semnificației, ca — de altfel 
— şi o abstractizare maximă, conduc în aceeaşi direcţie, anume la distrugerea noţiunii respective. 
Dacă fiecare autor înţelege prin arhetip ceea ce doreşte să înțeleagă, şi aceasta pentru a-şi impune 
logica construcției mentale proprii vizavi de cât mai diverse probleme — de la mituri, structuri ale 
imaginarului, până la psihanaliză şi artă —, atunci, printr-o asemenea dispersare, sensul noţiunii de 
arhetip explodează datorită densităţii imense a semnificaţiilor rareori convergente. Acumulate şi 
stocate în forma grafică şi fonetică a arhetipului, aceste semnificaţii tind să se extindă nemăsurat, 
ajungându-se astfel la o anulare a "rădăcinilor" logice şi metafizice ale noţiunii. Căci cuvântul se 
bazează pe convenţie, iar dacă convenţia este distrusă, cuvântul devine imponderabil. El încetează 
să mai aparțină vreunui câmp semantic, nu mai gravitează în jurul a ceva fix, ci pluteşte într-o 
indistincție caducă. 

O revitalizare a acestei noţiuni ar trebui, în primul rând, să pună problema înțelegerii exacte 
a acesteia. Numai pricepând noțiunea de arhetip, regândind-o şi conexând-o unor complexe 


culturale o vom putea salva de la alunecarea spre peiorativ. 


23 


Problemele fundamentării ontologiei muzicale 
Discuţia despre ce anume constituie obiectul ontologiei muzicale este încă destul de 
imprecisă. Unii consideră că opera muzicală per se este cea care trebuie luată ca obiect al 
meditației, alții susțin că muzica trebuie gândită la nivelul intenționalităţii creatoare, în timp ce o 
altă pleiadă de cercetători iau drept fundament structura, stilul și sensul muzicii. În acest hățiş 
metodologic, se desfăşoară munca de întemeiere a unui domeniu al cercetării muzicologice ce se 
numeşte ontologie muzicală. 

De la Philip Bohlmann cu al său articol Ontologies of Music (din Rethinking Music, editat de 
Nicholas Cook şi Mark Everist), mult prea puţin receptiv la temeiurile propriu-zise ale muzicii, 
până la estetica muzico-filosofică a lui Roger Scruton din Estetica muzicii, de la Jerrold Levinson 
cu al său Ce este o operă muzicală (1980), până la ambițiosul şi cuprinzătorul proiect al lui Julian 
Dodd din Lucrări muzicale. Un eseu ontologic (2007) — toate încercările de a fundamenta ontologia 
muzicii în ceea ce este muzica în calitate de univers mental au atacat doar “învelişul” ei, neintrând 
în profunzimea actului de creație muzicală ca atare. De aceea, considerăm că acest model ontologic 
pe care-l înfățişăm în continuare poate constitui un început în travaliul ştiinţific de înţelegere a 
facerii muzicii din nimic, o contribuție la decriptarea unor mecanisme ce controlează şi 


coordonează existenţa muzicii în sine şi transferul ei în opera de artă închegată. 


Moda arhetipurilor în România 


Înainte de a începe prezentarea acestui model ontologic ce se doreşte o expresie schematică 
a funcţionării muzicii în temeiurile sale existenţiale, trebuie să remarcăm influențele de care a fost 
marcat şi contextul în care acest model s-a dezvoltat. 

Una dintre aceste influențe este fără îndoială cea a psihologiei abisale, prin Carl Gustav 
Jung, care a fost preluat de către Corneliu Dan Georgescu şi Octavian Nemescu în reflecţiile lor 
muzicale despre lumea arhetipurilor. O altă influență o constituie Gilbert Durand, atât de la modă în 
anii *70-80 pe tărâm literar, cu a sa lucrare Structuri antropologice ale imaginarului. De altfel, deşi 
tipologiile teoretizate de către acesta nu au avut succes suficient pentru a putea fi preluate şi în 
muzică, totuşi, utilizarea termenului de arhetip pe scară largă a oferit posibilitatea apariției unui 
“curent arhetipal” în gândirea artistică românească. Faptul că Jung şi Durand au fost citați de primul 
autor român care s-a ocupat de arhetipuri în mod sistematic, anume Corneliu Dan Georgescu, nu 
înseamnă că ei au stat la baza generării acestei preocupări. Părerea noastră este că cei doi au 
constituit doar două epifenomene bibliografice pe care C.D. Georgescu şi generaţia sa le-au luat 


drept atu-uri întru manifestarea muzicală a gândurilor exprimate de către Mircea Eliade. În fapt, 

concepţia despre mit a lui Eliade constituie fundaţia mişcării arhetipale în muzica românească. În 
conjuncție se mai află, desigur, şi structuralismul francez, cu analiza paradigmatică de tipul lui 
Nicholas Ruwet, datorită căreia etnomuzicologul C.D. Georgescu ajunge la ideea existenţei unor 
esențe muzicale pe care le-a numit arhetipuri. 

În acelaşi timp, peste Ocean, în Statele Unite ale Americii, alţi cercetători erau preocupaţi de 
aceste coincidențe la nivelul “cuanticii muzicale”. Leonard B. Meyer scrie despre “universaliile” 
muzicale, Fred Lerdahl şi Ray Jackendoff ajung să “descopere” mecanismele funcţionării muzicii 
tonale, imaginând un model ierarhic derivat din sistemul analitic al lui Heinrich Schenker. 

Pe de altă parte, contextul istoric şi mental din România, context în care s-a dezvoltat 
concepția despre arhetipurile muzicale, este unul zonal, specific, determinat de factori diverşi: 
reacția faţă ideologia marxistă oficială, lecturi camuflate din autori interzişi sau netoleraţi, discuţii 
în cadrul unor grupuscule de intelectuali fără vizibilitate publică, necesitatea găsirii unui substrat 
comun, aplicabil tuturor fenomenelor muzicale (de la muzica tradițională la cea de avangardă). 

La scară internațională se observă o pendulare la nivelul deceniilor şi modelor metodelor 
ştiinţifice între ideea existenţei unor universalii sonore şi cea a imposibilității teoretizării a vreunui 
substrat comun între tradiţiile muzicale. Structura profundă a structuraliştilor era un fel de arhetip, 
dar ea a fost demontată cu sârg de către postmodernismul filosofic, flancat de deconstructivism, 
relativism şi globalism. Deunăzi, pare a se reveni la ideea existenţei unor arhetipuri, odată cu dorita 
reunificare a disciplinelor muzicologice, întru o muzicologie complexă şi unitară, după cum pleda 


muzicologul canadian Jean-Jacques Nattiez într-o conferință susţinută de curând la Bucureşti. 
Descrierea modelului ontologic 


Modelul ontologic de faţă a fost înfăţişat pe larg în 1995, cu ocazia susținerii tezei mele de 
doctorat. De atunci, a trecut ceva vreme şi mereu m-am eschivat de la a relua acea lucrare şi de a o 
reorganiza. O încercare în acest sens mi se oferă cu ocazia acestui simpozion. Astfel, voi înfățişa 
modelul ontologic imaginat atunci, aducându-i câteva îmbunătăţiri şi completări necesare, ivite 
datorită sporului bibliografic al anilor ce au trecut de atunci şi schimbărilor de optică ideatică ce s-a 
produs atât în interiorul, cât şi în exteriorul propriei reflecții. 

Modelul ontologic imaginat porneşte de la ideea fundamentală că arhetipul este o esență 
complexă. Deşi a fost considerat întotdeauna ca fiind cea mai simplă sămânță ontologică, am pornit 
totuşi de la viziunea unei complexități iniţiale a arhetipului datorită convingerii că numai un 
principiu complex poate constitui originea unui fapt existențial, complexitate pe care am aplicat-o 
pe tărâm sonor. În acest sens, arhetipul muzical a fost definit ca tipar conceptual al câmpurilor de 


energie muzicală. Esenţa arhetipului este una numenală, ideatică. Câmpul de energie muzicală 

constă în procese şi forţe ce se coagulează într-o anumită formă conceptuală, cu caracteristici și 
funcţii clare, precise. Energia muzicală posedă trei direcţii în care se canalizează: atracţie, diferență 
(contrast) şi similitudine (echilibru). 

Energia atracţională se manifestă în muzică în întindere (arhitectură) şi este limitativă 
(segmentaţională). Ea dă naştere la cinci tipare: arhetipurile stabile — incipit, climax, finalis — şi 
arhetipurile mobile — ascensio şi descensio. Aceste arhetipuri constituie primitivele unei logici a 
textului muzical, bazată pe constatarea existenței a trei tipuri de texte muzicale: evolutive 
(condiţionale de existenţa a cel puţin un arhetip mobil), semi-evolutive (care nu conţine arhetipul 
climax) şi non-evolutive (care nu posedă nici un arhetip mobil). 

Energia diferențială se manifestă la nivelul conținutului, a materialului sonor propriu-zis. 
Există grade de diferență, astfel încât vom putea vorbi despre o diferență egală (dacă între două 
entități sonore sunt diferiți mai mult de doi parametri) şi de una inegală (dacă între două entități 
sonore sunt diferiți unul sau doi parametri). Prima categorie conţine arhetipul oposifio, iar cea de-a 
doua pe cele numite de noi aditio, subtractio, permutatio şi substitutio. 

Energia similitudinală (echilibrul) posedă o dimensiune dublă, formativ-substanţială, 
condiţionând deopotrivă forma, cât şi conţinutul. Arhetipurile similitudinii sunt repetitio şi 
simmetria (cu toate variantele sale precum secvenţa, recurenţa, inversarea, secvenţa inversată, 
secvența recurentă, transformarea din succesiv în simultan şi invers). 

Modelul ontologic schiţat continuă cu nivelul arhetropului, formă materială, fenomenală sub 
care regăsim arhetipul în istoria muzicii. Termenul de arherrop desemnează formule, tropi muzicali 
ce există la nivelul stilului, comuni tuturor creațiilor unei epoci anume, manifestări ale arhetipurilor. 
Diversitatea arhetropului e dependentă de spaţiu şi timp, iar condițiile sale de existență sunt în 
număr de patru: 

a) spațiu diferit şi timp diferit — acelaşi arhetip generează arhetropuri diferite în timpuri şi spaţii 
diferite 

b) spaţiu identic şi timp diferit — acelaşi arhetip generează arhetropuri diferite în timpuri 
diferite, dar în acelaşi spațiu (ex. Franţa din Baroc sau din Romantism) 

c) spațiu diferit şi timp identic — acelaşi arhetip generează arhetropuri diferite în acelaşi timp, 
dar în spaţii diferite 

d) spaţiu identic şi timp identic — un arhetip generează numai un arhetrop, şi numai unul, în 
condiţii de spațiu şi timp identic. 

În fine, un al treilea nivel al procesului individuaţiei este constituit de arhemon (unitate 
primordială), prin care se înțelege structura de suprafață, expresia personală, modul în care un 
compozitor dintr-o anumită epocă “brodează” pe marginea unui arhetrop. Arhemonul este un fel de 


ornament stilistic, ce variază atât la nivelul stilului personal, cât şi la nivelul fiecărei lucrări în parte. 

Acestui model ontologic privind materia sonoră îi corespunde o fenomenologie a actului 
componistic şi o tripartiţie temporală, toate fiind legate inextricabil. lată mai jos o formulă grafică 
cuprinzătoare, care clarifică nivelurile triadice ale fiecărei laturi ale ontologiei muzicale, astfel cum 


ar trebui ele înţelese în cadrul acestei cercetări: 


pb me 
substan?« existe timp 
Lor i] conjunctural 
arnetirop 


Concluzie 


Modelul ontologic arhetipal are avantaje şi dezavantaje. Principalele avantaje sunt date de 
cadrul general sistematic şi de economia de mijloace prin care înțelege să explice fenomenul 
muzical. Aceste lucruri pot fi detaliate în patru subpuncte: 

1) datorită generalității, modelul arhetipal general poate fi utilizat şi în alte arte; 

2) metoda de extragere a arhetropurilor şi arhemonurilor (care este elaborată minuţios, dar care nu 
a făcut obiectul acestei expuneri) poate constitui un instrument de analiză stilistică, oferind 
posibilitatea disciplinei cu acest nume de a avansa cercetările sale şi în planul concret al 
materialului muzical, şi nu a se păstra doar în cel al caracteristicilor estetice ale unui stil; 

3) sistemul de reguli din cadrul modelului arhetipal reprezintă o organizare logico-formală care 
poate fi folosită în cercetarea actului de creație muzicală asistată de calculator; 

4) implică o cercetare modulară, parametrică, precum şi una integrată, holistă. 

Dezavantajele sunt şi ele demne de luat în seamă. Ele ţin în principal de lipsa existenţei unei 
mase critice de simulări prin care să se demonstreze funcţionarea optimă a modelului. Desigur, am 
realizat multe analize, din diferite puncte de vedere, în care am inventat în detaliu metode de 
extragere a arhetipurilor şi a arhetropurilor pornind de la arhemoni, în fragmente de lucrări 
bizantine (Petru Cretanul), raga-uri ale muzicii nord-indiene, armonii din Gesualdo şi Dowland, 


pasaje din Haydn, Mozart şi Beethoven, precum şi din Stockhausen. Dar aceste analize preliminare 

au fost realizate cu scop demonstrativ, pentru a certifica funcţionarea modelului arhetipal. Nu ştim 
însă cum se comportă acest model la “drum lung”, la o sistematică şi aprofundată analiză asupra 
unui corpus de lucrări muzicale suficient de diferite, pentru a putea ajunge la rezultate ce ne-ar 
putea permite extragerea unor concluzii în legătură cu armătura ontologică a muzicii. 

În orice caz, acest model ontologic arhetipal este o încercare de ordonare și reflecţie lucidă 
asupra mulțimii dezorganizate şi discreţionare a arhetipurilor, o încercare de a reflecta asupra 
teritorialităţii fiecărui concept şi de a-l supune unui examen ideatic şi semantic serios, pentru 


găsirea locului său cel mai potrivit în economia ansamblului sistemic. 


a 
ii) E II (LE EI îti 


cimilitiui 


incipit climax finalis repetitio 


. , simmetria 
ascensio descensio 
opositio aditio subtractio permutatio 


substitutio 


Snatin diferit timn diferit 


Spatiu identicl. timn diferit 


Arhetrop 


Snatin diferit timn identic 


Spatiu identic, timp identic 

